Kachetijos kalnagūbris
Kachetijos kalnagūbris (kartv. კახეთის ქედი) – kalnų grandinė rytų Gruzijoje, Kachetijoje; Didžiojo Kaukazo Vandenskyros kalnagūbrio pietinė šaka. Sudaro Jorio ir Alazanio vandenskyrą. Ilgis (iš šiaurės į pietus) 120 km, didžiausias aukštis 2506 m (Lagaismtos k.). Susidaręs iš mezozojaus nuosėdinių uolienų (klinties, smiltainio, mergelio). Kachetijos kalnagūbrio apatiniuose šlaituose ir papėdėse auga vynuogynai. Iki 2000 m aukščio šlaituose – lapuočių miškai, aukščiau – alpinės pievos. Įsteigtas Achmeto rezervatas.